《过松江》
宋代·姚铉

句吴奇胜绝无俦，更见松江八月秋。
震泽波光连别派，洞庭山影落中流。
汀芦拥雪藏鱼市，岸橘风香趁客舟。
冷兴不穷聊一望，烟空云霁倚层楼。

作者简介：（968—1020）庐州合肥人，字宝之。太宗太平兴国八年进士。知潭州湘乡县，通判简、宣、升三州。淳化五年，直史馆。至道初，迁太常丞，充京西转运使，官至两浙转运使。善文辞，藏书颇富。真宗大中祥符四年，纂集唐代文章为《唐文粹》百卷，去取谨严。与柳开、穆修等开宋代古文运动之先声。